אין חיה כזאת הורים שלא מדברים על מה שילדיהם אוכלים, מתי הם אוכלים, כמה הם אוכלים, איך הם אוכלים וכמה קשה להאכיל אותם. נדמה שהורים ממש זקוקים להוציא מהמערכת את הסיפורים על מה הם עושים כדי שהילד יאכל הכל מהצלחת במינימום נזק לנפש, לגוף ולרכוש, ועד שלא יזכו לאוזן קשבת, לא ינוחו.
מה שיותר מעניין בתחום אכילת ילדים הם כלי האוכל שלהם. השקעה רבה מופנית לתחום עיצוב כלי האוכל של בני האדם הקטנים, כדי להקל עליהם את האחיזה ביד שעדיין לא לגמרי יציבה וההכנסה לפה הקטן. אבל מעבר לצורך בפרקטיות, כלי אוכל מעוצבים מכניסים עניין, הומור ואינטראקטיביות לארוחה. אז אם הילד לא רוצה לאכול כי בגילו זה פשוט לא מעניין אותו, אולי הוא יאכל כי הצלחת מצחיקה אותו והביצייה היא המשחק הכי מגניב בבית. בתיאבון.